Tónlistarkonan María Magnúsdóttir , eða Mimra , fékk mikið lof fyrir plötu sína Sinking Island sem kom út árið 2017 . Í kjölfarið hefur hún reglulega gefið út lög , nú síðast Right Were You Belong sem kom út fyrir stuttu og er ætlað að vera uppörvandi fyrir ástvin sem glímir við andleg veikindi . „ Lagið samdi ég þarsíðasta vor og það kom frekar hratt til mín . Ég fékk svo Zöe Ruth Erwin , sem er geggjaður pródúsent , til að setja það með mér í nýjan búning og þetta er lokaútgáfan , “ segir María stolt og bætir við að lagið hafi orðið „ bjartara “ í höndunum á Zöe . „ Okkur fannst svo viðeigandi að gefa lagið út núna í janúar þegar jólin eru yfirstaðin og skammdegið loks að hörfa . “ María stundaði nám við tónlistarskólann Goldsmiths University í London frá árunum 2015 - 2016 og lauk þar meistaragráðu í tónlist . Loka verkefni hennar í skólanum var fyrrnefnd plata hennar Sinking Island , sem hún tók upp í hljóðveri skólans Goldsmiths Music Studios , en platan hlaut mikið lof . Spurð hvort það sé von á annarri plötu frá henni segir María að það sé ekki langt í að hún byrji að vinna í nýrri plötu . „ Eins og er hef ég einbeitt mér að því að gefa út eitt og eitt lag , í samvinnu við mismunandi pródúsenta . Það hefur verið hrikalega gaman . En nú ætla ég að loka mig af , fara út í smávegis tilraunastarfsemi og gera bara nákvæmlega það sem ég vil með músíkina . “ Eins og fyrr segir á nýjasta lag hennar , Right Were you Belong , að vera uppörvandi fyrir ástvin sem glímir við andleg veikindi og endurspeglar textinn það , en þar segir : „ Ég get ekki fjarlægt vandamálin þín en ég er til staðar fyrir þig . Við þurfum öll á hjálp að halda einhverntímann . Þú ert á réttum stað og á réttri leið . “ Lagið hefur María flutt nokkrum sinnum á tónleikum og hlotið góðar undirtektir . „ Tónlistarkonur sem ég þekki segja flestar að þær hafi skipulagt tímann betur og oft orðið afkastameiri eftir að hafa eignast barn . “ Nýorðin móðir Líf Maríu snýst þó ekki bara um tónlist því hún eignaðist sitt fyrsta barn , dóttur , fyrir um sjö vikum og segir hún að dóttirin eigi hug sinn allan . Spurð hvernig gangi að tvinna saman tónlistina og móðurhlutverkið segist hún bara eiga eftir að finna almennilega út úr því hvernig hún ætli að gera það . „ Tónlistarkonur sem ég þekki segja flestar að þær hafi skipulagt tímann betur og oft orðið afkastameiri eftir að hafa eignast barn , ég stefni bara að því með tímanum , “ segir hún róleg og brosir . En hvað finnst henni um íslenska tónlist í dag ? „ Ég er hrifin af mörgu sem er í gangi . Hef tildæmis hlustað endalaust á Cell 7 og Hrím undanfarið . Það er bara mikil gróska og standardinn hár , en það er ekkert nýtt , búið að vera þannig í mörg ár og við getum verið stolt af því , “ segir hún og bætir við að það sem helst mætti betur fara sé að tónleikahaldarar og útvarpsstöðvar passi upp á að gleyma ekki að bóka og spila tónlist með og eftir konur . Tölur sýni að það sé enn ábótavant . „ Eins mætti fjölga tónleikastöðum í Reykjavík . Borgin mætti líka leggja meira til málanna . Róðurinn er oft erfiður fyrir staðina sem fyrir eru og þeir þurfa því sorglega oft að hætta . “ Sjálf segist hún ætla að einbeita sér að því að læra betur á mömmuhlutverkið og „ elska þennan nýja einstakling “ í lífi sínu . Stefnan sé svo að fylgja nýja laginu eftir með tónleikum með vorinu .